10. การควบคุมภายใน

ในการประชุมคณะกรรมการบริษัท ครั้งที่ 4/2547 เมื่อวันที่ 24 กุมภาพันธ์ 2548
โดยมีกรรมการตรวจสอบทั้ง 3 ท่านเข้าร่วมการประชุม
คณะกรรมการได้ใช้แบบประเมินความเพียงพอของระบบการควบคุมภายใน และทำการซักถาม
ข้อมูลจากฝ่ายบริหารแล้ว จึงทำการประเมินระบบการควบคุมภายในของบริษัทฯ ในด้านต่าง ๆ แล้ว
ได้ข้อสรุปว่า บริษัทฯ มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน

ด้านองค์กรและสภาพแวดล้อม
คณะกรรมการบริษัทได้มีการกำหนดนโยบายและเป้าหมายการดำเนินธุรกิจที่ชัดเจนและคำนึงถึงความเป็นธรรมต่อพนักงาน
ลูกค้า คู่แข่งขัน รวมถึงความรับผิดชอบต่อผู้ถือหุ้น สังคมส่วนรวมและสิ่งแวดล้อม
คณะกรรมการบริษัทได้มีการทบทวนการปฏิบัติตามเป้าหมายที่กำหนดไว้อยู่เป็นประจำเพื่อให้สอดคล้องกับสภาพการณ์ในขณะนั้น
นอกจากนี้ บริษัทฯ ยังมีการจัดโครงสร้างองค์กรและกำหนดอำนาจหน้าที่ของคณะกรรมการ
ผู้บริหารและพนักงานไว้เป็นลายลักษณ์อักษรอย่างชัดเจน
ในอันที่จะเอื้ออำนวยให้ระบบการควบคุมภายในดำเนินไปได้อย่างมีประสิทธิผล
มีการจัดวางระบบป้องกันการใช้อำนาจหน้าที่ไปในทางมิชอบ ทั้งในกรอบของบริษัทฯ และบริษัทย่อย
เชื่อได้ว่าสามารถป้องกันการนำทรัพย์สินของบริษัทฯ ไปใช้โดยมิชอบหรือโดยมีอำนาจไม่เพียงพอได้

ด้านการบริหารความเสี่ยง บริษัทฯ ได้จัดตั้งคณะกรรมการบริหารจัดการความเสี่ยง
เพื่อให้การบริหารจัดการความเสี่ยงของบริษัทฯ เป็นไปอย่างมีระบบ
มีการกำหนดแผนงานและขั้นตอนการดำเนินงานที่ชัดเจน มีประสิทธิภาพ
และสร้างความเชื่อมั่นแก่บุคคลภายนอก โดยได้มีการลำดับความเสี่ยง ประเมินสถานการณ์
และจัดเตรียมมาตรการแก้ไขปรับปรุง เพื่อลดหรือขจัดความเสี่ยงในด้านต่าง ๆ อยู่เป็นประจำ

ด้านการควบคุมการปฏิบัติงานของฝ่ายบริหาร บริษัทฯ
มีการกำหนดระดับอำนาจการอนุมัติและแบ่งแยก
หน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

ด้านระบบสารสนเทศและการสื่อสารข้อมูล บริษัทฯ มีการติดตั้ง Software SAP ซึ่งเป็นระบบ ERP
เพื่อเสริม ประสิทธิภาพในการวางแผนการใช้ทรัพยากร และใช้ระบบ Executive Information
System ซึ่งทำให้ฝ่ายบริหารรับรู้ข้อมูลได้อย่างรวดเร็ว ในการเสนอเรื่องให้คณะกรรมการพิจารณา
มีเอกสารข้อมูลประกอบเพียงพอต่อการตัดสินใจ
และได้จัดส่งให้คณะกรรมการเพื่อพิจารณาเป็นการล่วงหน้า มีระบบการบันทึกและจัดเก็บข้อมูลที่ดี
และบริษัทฯ ได้ใช้ระบบ Intranet ในการสื่อสารข้อมูลภายในองค์กร

ด้านระบบการติดตาม บริษัทฯ มีการประชุมคณะกรรมการบริษัทอย่างน้อยไตรมาสละ 1 ครั้ง
และมีการประชุมคณะกรรมการบริหารเป็นประจำสม่ำเสมอ เพื่อพิจารณา ประเมินผล
และติดตามผลการดำเนินงานให้เป็นไปตามเป้าหมายที่กำหนด
หากมีความแตกต่างจะพิจารณาทบทวนและปรับเปลี่ยนแผนการดำเนินธุรกิจให้เหมาะกับสถานการณ์อย่างรวดเร็ว
นอกจากนี้ เพื่อให้บริษัทฯ มีการควบคุมภายในอย่างเพียงพอ
จึงกำหนดให้สำนักงานตรวจสอบภายในทำการตรวจสอบและตรวจติดตามผลการปรับปรุงแก้ไขระบบงานต่างๆ
อย่างต่อเนื่องตลอดทั้งปี
ทั้งยังกำหนดให้รายงานผลการตรวจสอบโดยตรงต่อคณะกรรมการตรวจสอบซึ่งมีการประชุมร่วมกันเป็นประจำทุกเดือน
เพื่อผลการปฏิบัติที่มีประสิทธิภาพอย่างจริงจังและสม่ำเสมอ

จากการประเมินระบบการควบคุมภายในของบริษัทฯ ในด้านต่างๆ ทั้ง 5 ด้านดังกล่าวข้างต้น
คณะกรรมการบริษัท ไม่พบสิ่งแสดงเหตุจากข้อบกพร่องเกี่ยวกับระบบการควบคุมภายใน และเห็นว่า
บริษัทฯ มีระบบการควบคุมภายในที่เหมาะสมเพียงพอ อย่างไรก็ตาม
คณะกรรมการบริษัทตระหนักดีว่า ระบบการควบคุมภายในใดๆ ก็ตาม
อาจจะไม่สามารถรับประกันต่อความเสียหายอันเกิดจากความผิดพลาดที่เป็นสาระสำคัญได้ทั้งหมด
แต่ก็สามารถป้องกันหรือให้ความเชื่อมั่นในระดับที่สมเหตุสมผล